SKRIFTLIG FORESPØRGSEL E-0940/00

af Raffaele Costa (PPE-DE) til Kommissionen

(29. marts 2000)

Om: Torino og det italienske forslag til områdeinddeling for mål 2

Italien indgav den 1. oktober 1999 sit forslag vedrørende områdeinddeling for mål 2 under strukturfondene i tidsrummet 2000-2006, men det er blevet afvist. De data, som Italien havde anvendt, og som var baseret på de lokale beskæftigelsessystemer, var ikke i overensstemmelse med Eurostat-dataene for de administrative provinser, som Kommissionen havde benyttet som referencegrundlag (referencedata for alle medlemsstater). Italien skal derfor tilpasse sit forslag.

Sagen vedrører hovedsagelig Torino med dens 936 000 indbyggere; ifølge dataene for arbejdsløsheden i Torino i tidsrummet 1995-1997 vil Torino ikke kunne falde ind under mål 2 (medmindre man også medregner modtagere af arbejdsløshedsunderstøttelse, hvilket er et rimeligt synspunkt, som Den Europæiske Union mærkværdigvis ikke synes at dele), mens de seneste data (1996-1998) ville gøre det muligt for Torino og en stor del af byen at blive omfattet af områdeinddelingen.

Italien har i tidsrummet 2000-2006 ret til ca. 4.000 mia. (til mål 2) fra Den Europæiske Union. Piemonte skulle kunne modtage ca. 1 400 mia. (dog under hensyntagen til den nationale samfinansiering) i løbet af en periode på syv år, og Torino skulle (også på grundlag af de tidligere data) kunne få over 100 mia. om året.

Det er imidlertid nødvendigt, at Bruxelles omsider giver tilladelse hertil. Mener Kommissionen, at der ikke skulle være nye hindringer herfor? Hvilke punkter skal endnu afklares? Hvilke frister er fastsat for en om end forsinket fastlæggelse af procedurerne? Er den nationale samfinansiering sikret?

Er Kommissionen klar over, at hver dag med forsinkelse betyder ringere udsigter til et økonomisk genopsving for befolkningen i Piemonte og for Torino?

Svar afgivet på Kommissionens vegne af Michel Barnier

(12. maj 2000)

Italien indgav den 1. oktober 1999 sit forslag til områdeinddeling for mål 2 til Kommissionen. Den 11. oktober 1999 svarede Kommissionen, at den måtte afvise forslaget, idet det ikke var i overensstemmelse med bestemmelserne i artikel 4, stk. 4, i Rådets forordning (EF) nr. 1260/1999 af 21. juni 1999 om generelle bestemmelser for strukturfondene(1), hvori det hedder, at de områder, der opfylder fællesskabskriterierne i stk. 5 og 6 i samme artikel, skal omfatte mindst 50 % af befolkningen.

Anvendelsen af fællesskabskriterierne kræver, at alle medlemsstater bruger samme statistiske data, så de kan behandles ens. Allerede den 23. juni 1999 sendte Kommissionen derfor i overensstemmelse med artikel 4, stk. 2, de statistiske data vedrørende disse kriterier til alle de medlemsstater, der hører under mål 2. I overensstemmelse med Rådets beslutning drejede det sig om data, der var til rådighed under Det Europæiske Råds møde i Berlin. Hvad angår arbejdsløshedstallene, stammer de anvendte data fra tidsrummet 1995-1997. Disse data blev brugt til områdeinddelingen under mål 2 i de 11 medlemsstater, for hvilke Kommissionen allerede har udarbejdet en liste over støtteberettigede områder for programmeringsperioden 2000-2006.

Ud fra disse data opfylder Torino ikke kriterierne i artikel 4, stk. 5 og 6, i de generelle bestemmelser for strukturfondene. Imidlertid har Kommissionen tilkendegivet, at områderne i Torino-provinsen sagtens kunne være støtteberettigede under mål 2 ifølge de nationale prioriteter i henhold til kriterierne i artikel 4, stk. 7-9.

Den 11. oktober 1999 opfordrede Kommissionen de italienske myndigheder til hurtigst muligt at udarbejde et revideret forslag til støtteberettigede områder under mål 2, som skulle være i overensstemmelse med de lovbestemmelser, som Rådet enstemmigt har vedtaget med fuld indsigt i sagen. Desværre har Kommissionen endnu ikke modtaget noget nyt forslag. Den har gentagne gange mindet de italienske myndigheder om nødvendigheden af snarest at fremsende et sådant forslag for ikke at straffe de berørte områder, idet Italien er den eneste medlemsstat, for hvilken områdeinddelingen under mål 2 ikke har kunnet vedtages.

Kommissionen besluttede 1. juli 1999 at tildele Italien 2 522 mio. (1999-priser) fra strukturfondene under mål 2 for programmeringsperioden 2000-2006. Denne beslutning vil ikke blive ændret på grund af den forsinkede fastlæggelse af de støtteberettigede områder.

Så snart listen over de støtteberettigede områder under mål 2 er godkendt af Kommissionen på grundlag af et nyt forslag fra de italienske myndigheder, skal disse selv afgøre fordelingen af støtten mellem de pågældende områder. De italienske myndigheder bør sørge for at samle strukturfondenes støtte i de hårdest belastede områder.

(1) EFT L 161 af 26.6.1999.